SET เปิดเช้าร่วง 10 จุดตามตปท. เซ่นตัวเลขภาคการผลิตสหรัฐฯนิวโลรอบกว่า 10 ปี
SET เปิดเช้าร่วง 10 จุดตามตปท. เซ่นตัวเลขภาคการผลิตสหรัฐฯนิวโลรอบกว่า 10 ปี โดยเวลา 10.00 น. อยู่ที่ 1,614.47 จุด ลบ 9.62 จุด มูลค่าซื้อขาย 2.10 พันล้านบาท
SET เปิดร่วง 10 จุดตามตปท.เซ่นตัวเลขภาคการผลิตสหรัฐฯนิวโลรอบกว่า 10 ปี โดยเวลา 10.00 น. อยู่ที่ 1,614.47 จุด ลบ 9.62 จุด มูลค่าซื้อขาย 2.10 พันล้านบาท
2 ต.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,614.47 จุด ลบ 9.62 จุด หรือ 0.59% สูงสุดที่ 1,618.06 จุด ต่ำสุดที่ 1,612.93 จุด มูลค่าการซื้อขาย 2.10 พันล้านบาท
โดยตลาดหุ้นไทยปรับตัวลดลงตามตลาดหุ้นต่างประเทศ รับแรงกดดันหลังสหรัฐเปิดเผยดัชนีภาคการผลิตดิ่งลงแตะระดับต่ำสุดในรอบกว่า 10 ปี ซึ่งสะท้อนให้เห็นว่าผู้ประกอบธุรกิจของสหรัฐมีความกังวลเกี่ยวกับผลกระทบของสงครามการค้าระหว่างสหรัฐกับจีน
ด้าน บล.ฟินันเซีย ไซรัส ประเมินแนวโน้มตลาดฯวันนี้อยู่ในช่วงแกว่งตัวพักฐานโดยคาดอ่อนตัวลงทดสอบแนวรับสำคัญในกรอบ 1,600-1,620 จุดอีกครั้งจากบรรยากาศการลงทุนที่เป็นลบ โดยประเด็นที่กดดันเกิดจากความกังวลต่อเศรษฐกิจโลกที่ชะลอตัวหลังตัวเลขเศรษฐกิจของประเทศขนาดใหญ่ทั่วโลกออกมาอ่อนแอ ขณะที่ปัจจัยสำคัญที่ยังต้องจับตายังคงเป็นเรื่องการเจรจาการค้าระหว่างสหรัฐฯ-จีนและ Brexit
ขณะที่ บล.เคทีบี (ประเทศไทย) ประเมินว่า ตลาดยังคงไร้ทิศทาง และ volume หายไปจากตลาด จึงผันผวนได้มาก นักลงทุนส่วนใหญ่เข้าลงทุนในลักษณะเวียนกลุ่มเล่นในแต่ละวันไปเรื่อยๆ หากดัชนีฯหลุด 1620 จุด จะถือว่าไม่ดีนัก กลยุทธ์ลงทุน เราปรับเงินสดในมือเพิ่มเป็น 50% นักลงทุนอาจพิจารณาลดการถือหุ้นที่มีความเสี่ยงที่จะปรับตัวลงตามตลาด หรือมีความอ่อนไหวต่อการเปลี่ยนแปลงทางเศรษฐกิจสูง อย่างไรก็ตาม เรายังเลือกหุ้นที่เชื่อว่ามีภูมิต้านทานสูง หรือผลประกอบการที่ยังมีแนวโน้มดีไว้
 